Kultuuriga on nagu  ühissõidukitega. Isegi kui neid ei kasutata kogu aeg, peavad nad olemas olema, sest mis siis ikkagi juhtub, kui auto katki läheb.   Mina näiteks sõidan pidevalt bussi ja trammiga, vahel takso ja lennukiga. Trolli ja rongiga ma nii sageli ei sõida, kuid ometi ei tuleks mulle pähegi nõuda, et peaks näiteks trolliliikluse ära kaotama. Mäletatavasti oli meil kunagi linnapea, kes tahtis trammiliiklust kaotada, sest see takistavat autoliiklust ja  olevat ebaefektiivne ning tramme kasutavat väga vähe inimesi. Seda linnapead enam pole. Usun, et üsna paljud arvavad sellest kultuuriharust, kus mina töötan, umbes samamoodi nagu kõnealune härrasmees trammiliiklusest. Kuid ma usun, et ilma selleta oleksid nad kodanike ja inimestena kui mitte surnud, siis kindlasti palju vähem elus.